PTTEP:ธุรกิจยังเติบโตต่อในปี 60แนะนำถือราคาเป้าหมาย 105 บ.
PTTEP:ธุรกิจยังเติบโตต่อในปี 60แนะนำถือราคาเป้าหมาย 105 บ.
30 ม.ค. 2560

บล.ดีบีเอส วิคเคอร์ส ระบุในบทวิเคราะห์วันนี้(30ม.ค.) ว่า บริษัท ปตท. สำรวจและผลิตปิโตรเลียม จำกัด (มหาชน)หรือ PTTEP ไตรมาส 4/59 ออกมาเป็นขาดทุนสุทธิ 872 ล้านบาท (จากกำไรสุทธิ 5.4 พันล้านบาทในไตรมาส 3/59 และ 4.7 พันล้านบาทในไตรมาส 4/58) ซึ่งต่ำกว่าคาด เนื่องจากมีรายการพิเศษกว่า 5 พันล้านบาท
ซึ่งเป็นผลกระทบด้านอัตราแลกเปลี่ยนในภาษีค้างจ่ายและการทำประกันความเสี่ยงราคาน้ำมัน และมีการตั้งสำรองด้อยค่าในเงินลงทุน 2 โครงการ คือ Natuna Sea A และ Yetagun แต่เป็นรายการที่ไม่ใช่เงินสด ด้าน Core Profit ของ ไตรมาส4/59 +64% เทียบไตรมาสก่อนหน้ามาจากปริมาณขายที่สูงขึ้นแม้ว่าราคาขายเฉลี่ยจะอ่อนลง และการควบคุมค่าใช้จ่าย สำหรับภาพรวมกำไรสุทธิทั้งปี 59 เท่ากับ 12.9 พันล้านบาท พลิกจากขาดทุนสุทธิ 31.6 พันล้านบาทในปี 58 เพราะในปี 58 มีขาดทุนจากการด้อยค่าสินทรัพย์
ปริมาณขาย ไตรมาส4/59 +1.6%เทียบไตรมาสก่อนหน้าเป็น 3.16 แสนบาร์เรลต่อวัน เพราะโครงการ Zawtika ที่เมียนมาร์กลับมาผลิตได้แล้วหลังปิดซ่อมบำรุงไปใน 3Q59 แต่ถ้าเทียบกับ 4Q58 ปริมาณขาย -6%เทียบช่วงเดียวกันของปีก่อนเพราะการผลิตในออสเตรเลียน้อยลง สำหรับปริมาณขายของปี 59 เฉลี่ยอยู่ที่ 3.20 แสนบาร์เรลต่อวัน -1%เทียบช่วงเดียวกันของปีก่อนซึ่งเป็นไปตามที่บริษัทให้ Guidance ไว้
ราคาขายเฉลี่ย ไตรมาส4/59 ลดลงตามราคาก๊าซ แต่จะเริ่มปรับขึ้นใน 2Q60 โดยราคาขายใน ไตรมาส4/59 -1.8%เทียบไตรมาสก่อนหน้าและ -9%เทียบช่วงเดียวกันของปีก่อนเป็น 35.65 ดอลลาร์/บาร์เรล แม้ว่าราคาขายของผลิตภัณฑ์เหลวจะเพิ่มแต่ราคาก๊าวลดลงมากกว่า (-7.4%เทียบไตรมาสก่อนหน้าและ -18.1%เทียบช่วงเดียวกันของปีก่อน) และมีแนวโน้มต่ำต่อในไตรมาส1/60 ก่อนที่จะขยับขึ้นในไตรมาส2/60 อีกครั้ง ผู้บริหารชี้ว่าราคาขายเฉลี่ยในปี 60 จะต่ำกว่าเฉลี่ยในปี 59 ราว 5.4%เทียบช่วงเดียวกันของปีก่อน (ราคาขายปี 59 -21%เทียบช่วงเดียวกันของปีก่อน)
ปี 59 จ่ายปันผล 100% ของกำไร เพราะมีเงินสดในมือสูง ณ สิ้นปี 59 มี 4 พันล้านดอลลาร์ หรือราว 1.4 แสนล้านบาท โดยในครึ่งแรกปี 59 จ่ายปันผลไปแล้ว 0.75 บาท/หุ้น และจะจ่ายปันผลสำหรับ 2H59 อีก 2.50 บาท/หุ้น กำหนด XD 7 ก.พ.60
แนวโน้มปี 60 คาดว่าจะดีขึ้นจากการฟื้นตัวของราคาน้ำมัน เราประมาณการว่ากำไรสุทธิจะ +15% โดยมีสมมติฐานราคาขายเฉลี่ยปี 60 เท่ากับ 39 ดอลลาร์/บาร์เรล และต้นทุน (Unit Cost) 30-31 ดอลลาร์/บาร์เรล แต่ราคาหุ้นได้สะท้อนแนวโน้มไปพอควรแล้ว ราคาปัจจุบันจึงเหลือ Upside จากราคาเป้าหมายเราที่ 105 บาท (DCF) ไม่มาก จึงแนะนำเพียงถือ